2025eko urriaren 15a
UPN Unión del Pueblo Navarro talde parlamentarioari atxikitako foru parlamentari Cristina López Mañero andreak galdera egin du Bidean zerbitzuak erregistratutako gorabeherei buruz, idatziz erantzun dakion (11-25/PES-00339). Hona hemen Nafarroako Gobernuko Osasuneko kontseilariak horri buruz ematen duen informazioa:
Administrazio Kontseiluak 2025eko ekainaren 17an jakinarazi zuenez, gorabeherak gertatu ziren Bidean enpresaren jardueraren hasierako egunetan. Zer gorabehera izan ziren horiek?
Giza baliabideei dagokienez, gorabehera nagusia izan zen subrogatutako langileen txandak ez zirela eguneratzen; informazio hori, izan ere, irtendako enpresek eman zuten.
Eragiketen arloan, programatutako zerbitzuari dagokionez bakarrik, honako hauek izan ziren gorabeherarik garrantzitsuenak:
· Akatsak BIDEAN zerbitzura transferitutako pazienteen datuetan, informazio okerra edo osatugabea baitzuten.
· Zerbitzua kudeatzeko plataforma aldatzea eta ibilgailu bakoitzean tabletak txertatzea. Horretarako, emandako tresna berrietara egokitu behar dute ezinbestean langileek.
· Bi erakunde pribatu desberdinetatik datozen langileak subrogatzea; horrek berekin dakar lan metodologia desberdinak integratzea eta sektore publikoaren arau propioetara egokitzea.
Bereziki, zeintzuk dira pazienteen datuetan aurkitutako gabeziak? Zeren ondorio izan zirela uste da?
Hona hemen detektatutako akatsetako zenbaitzuk: bilketa helbide batzuk okerrak ziren, lekualdatze baimenak falta ziren eta erregistro batzuk hildako pazienteei zegozkien. Gorabehera horiek enpresa pribatuetako batek egindako datu esportazio batetik zetozen. Arrazoi tekniko zehatza ezin izan da zehaztu, baina anomaliak esportazio horretara mugatu ziren.
Zer ondorio eragin zituzten zerbitzuaren jardueran izandako gabezia horiek?
Akats horien ondorioz, anbulantziak okerreko bilketa helbideetara bidali ziren eta, beraz, lekualdaketa batzuei ezin izan zitzaien garaiz eta behar bezala erantzun (are gehiago, zenbait kasutan ezinezkoa izan zen).
Zer egin da horiek konpontzeko?
· ERPko datu guztiak baliozkotzea, zerbitzuaren azken erabiltzaileekin zuzenean egiaztatuz, telefono bidez.
· Lekualdatzeko baimenen historikoa egiaztatzea, eta horretarako, informazioa prestazioen eta itunen datuekin alderatzea.
Konponduta al daude guztiak?
Deskribatutakoen antzeko gorabehera operatiboak konpondu egin dira. Alabaina, oinordetutako kudeaketa ohitura jakin batzuk zuzentzeko eta hobetzeko lanean jarraitzen dugu, egungo estandarretara erabat egokitze aldera.
Jasota utziko da emandako informazioaren konfidentzialtasuna, Nafarroako Parlamentuko Erregelamenduaren 14. artikuluaren babesean parlamentariak dokumentazioa eskatzeko duen eskubidearen markoan.
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

